**ИНФОРМАЦИЯ ЗА ДЕЛА НАСРОЧЕНИ ЗА РАЗГЛЕЖДАНЕ ПРЕЗ ПЕРИОДА 15.04. - 19.04.2024 г.**

**16 АПРИЛ 2024 г.**

**Наказателно дело от общ характер №1021/2023 година – 11:00 часа**

На 16.04.2024 година, състав на Плевенски окръжен съд ще разгледа наказателно дело №1021/2023 година, образувано на основание обвинителен акт на Окръжна прокуратура Плевен, срещу **Д.В.А.**, роден 1982 г., от село Ставерци, обл.Плевен, обвинен в това, че

На 04.08. срещу 05.08.2022 г. в село Ставерци, обл.Плевен, умишлено умъртвил **И.К.М.**, на 55 години от същото село, като му нанесъл множество силни удари с крака и ръце в областта на главата, лицето, гръдния кош и по цялото тяло. В резултат на това, при пострадалия са настъпили тежки увреждания. Побоят е бил продължителен и въпреки, че в един момент, пострадалото лице е изпаднало в безпомощно състояние, не му е осигурена медицинска помощ. Пострадалият сам се е добрал до оградата на магазин за хранителни стоки, където паднал и изгубил съзнание. Сутринта на 05.08. е бил открит в това безпомощно състояние и транспортиран в УМБАЛ „Г.Странски“, където го оперирали по спешност, но въпреки адекватните медицински действия, той починал на следващия ден.

Обвиняемият Д.В.А. има предходни осъждания за тежки умишлени престъпления. За престъплението, за което е привлечен като обвиняем, се предвижда наказание лишаване от свобода от 15 до 20 години, доживотен затвор или доживотен затвор без право на замяна. Обвиняемият е с мярка за неотклонение „Задържане под стража“.

**17 АПРИЛ 2024 г.**

**Наказателно дело от общ характер №408/2023 година – 10:00 часа**

На 17.04.2024 година, състав на Плевенски окръжен съд ще разгледа наказателно дело №408/2023 година, образувано на основание обвинителен акт на Окръжна прокуратура Плевен, срещу двама обвиняеми с инициали **М.Т.В.**, роден 1990 година и **Б.Л.Н.**, роден 2001 година, двамата от град Искър.

**М.Т.В.** е с повдигнато обвинение за това, че е държал и разпространил високорискови наркотични вещества - марихуана - **престъпление, за което се предвижда наказание лишаване от свобода от 2 до 8 години и глоба от 5000 до 20 000 лева.**

Вторият обвиняем **Б.Л.Н.** е с две обвинения, първото, че е държал с цел разпространение високорискови наркотични вещества - марихуана, като за това престъпление, законът е предвидил **наказание лишаване от свобода от 2 до 8 години и глоба от 5000 до 20 000 лева,** а второто обвинение е за това, че е отглеждал в имот, находящ се в град Искър наркотичен коноп, за което предвиденото наказание е **лишаване от свобода от 2 до 5 години и глоба от 5 000 до 10 000 лева.**

**Наказателно дело от общ характер №1003/2023 година – 13:30 часа**

На 17.04.2023 година, състав на Плевенски окръжен съд ще разгледа наказателно дело №1003/2023 година, образувано на основание обвинителен акт на Окръжна прокуратура Плевен, срещу **И.Ц.М.**,от град Червен бряг, обл. Плевен, роден 1970 година, обвинен в това, че

На 16.08.2019 година, в град Червен бряг, при управление на лек автомобил нарушил правилата за движене по пътищата, като отнел предимството на мотоциклет и по този начин, по непредпазливост, причинил смъртта на 40 годишния Ц.М.П., също от град Червен бряг.

Инцидентът е станал в светлата част на деня, на кръстовище. Обвиняемият не е спрял на линията на знак „Стоп“, а навлязъл в кръстовището със скорост от около 9 км/ч, тъй като е имал ограничена видимост, поради наличието на спрени МПС-та непосредствено преди кръстовището. През това време, на пътя с предимство се движел пострадалия, който управлявал мотоциклет със скорост от 105 км/ч, при разрешение 50 км/ч в населено място, без поставена защитна каска. Последвал е удар между автомобила на обвиняемото лице и мотоциклета. В следствие на този удар, пострадалият мотоциклетист, паднал на земята, където останал да лежи. Бил откаран с линейка до УМБАЛ „Д-р Г.Странски“ град Плевен, но още същият ден настъпила неговата смърт, поради получените от катастрофата множество травми.

Обвинителният акт е постъпил в Окръжен съд - Плевен на **21.11.2023** година и първото по делото разпоредително съдебно заседание е проведено в рамките на законоустановения едномесечен срок - 20.12.2023 година.

**Връзки с обществеността 12 април 2024 г.**

**e-mail:** **os\_press@abv.bg**